2 wagte in motor doodgeskietArgieffoto Twee veiligheidswagte van die sekuriteitsfirma Chubb is Maandagaand in Hillbrow, Johannesburg, doodgeskiet. Die wagte, onderskeidelik 45 en 50 jaar oud, het omstreeks 20:30 in hul voertuig op die hoek van Caroline- en Claimstraat gesit toe hulle deur vyf gewapende verdagtes oorval is. Volgens kapt. Mavela Masondo, woordvoerder van die polisie, is albei wagte tydens die voorval in die bolyf geskiet waarna die verdagtes met een van die wagte se vuurwapen op die vlug geslaan het. Nooddienste is na die toneel ontbied en die twee wagte is op die toneel dood verklaar. Volgens Masondo is die motief vir die voorval nog onbekend. Die polisie ondersoek twee sake van moord. Niemand is nog in verband met die voorval in hegtenis geneem nie. Masondo doen ’n beroep op enige persoon met inligting rakende die voorval om by die naaste polisiekantoor aan te meld of die misdaadstopnommer by 08600 10111 te skakel.